Wat maak jou regtig gelukkig? | mnrnel
Wat maak jou regtig gelukkig?
Posted on Maart 14, 2019 by mnrnel
Dis nou net voor die vakansie en hierdie tyd is almal al redelik op vir mekaar. Die nerwe is dun en die woorde is min. Dis punte en rapporte en uitspele en proewe. Dit voel net asof die 30 uur wat daar in ‘n dag is nog steeds nie genoeg is nie. Gelukkig is alles nou verby en kan ons uitsien na ‘n heerlike wegbreek.
Ek glo dat dit maar ‘n universele soek is. Die soeke na blywende geluk. Laas Donderdag was ons bevoorreg om ‘n werkswinkel by Con Amore skool. Die lesing/gesprek het gegaan oor die einste vraag.
Ek dink nie ek het die middag die hele antwoord gekry nie maar ek dink dat dit my in die regte rigting gestuur het in ‘n poging om die vraag te antwoord. My gedagtes het onmiddelik gedraai by Romeine 12:2 “laat God toe om julle denke te vernuwe…..”. Dit moet ‘n “inside job” wees. Hierdie geluk moet mos loop soos die water wat Jesus belowe het aan die Samaritaanse vrou in Johannes 4. Water wat jou nooit weer dors maak nie. Die ander water maak jou altyd weer dors en dit is die verskil tussen geluk en plesier. Happiness en pleasure.
Plesier is die “outrageous fortune” waarvan Shakespeare in Hamlet praat en “facing a sea of troubles and by opposing end them” moet die Geluk wees. Die fortuin is beperk en gaan opraak, maar die gevoel van bevrediging is baie meer blywend.
Die strikvraag wat tydens spanboue gereeld gevra word oor ‘n halwe glas water is gewoon bedoel om optimisme te toets. Ek het al deur die jare ‘n paar goeie antwoorde op “is die glas halfvol of halfleeg” gekry. Die beste antwoord bly maar: “Dit hang af of jy drink en of jy skink”. Dit is ook die antwoord op my eerste vraag. Gee jy in die lewe of neem jy net heeltyd.
Viktor Frankl beweer in “Mans search for meaning” dat ons elkeen se betekenis van die lewe verskil. Dit is soos skaakspeel. Daar is nie een ultimate goeie skuif nie. Elke situasie het sy eie goeie en ultimate skuif. Ek weet dat ons duideliker hierdie betekenis sal raaksien in ons soeke na geluk as ons hierdie tydjie meer bewustelik raak en ons liggame en gees weer vertroetel.
Me van der Mescht het die volgende voorstelle gemaak vir voorbereiding op die pad van soeke na betekenis en sin in die lewe.
Kry genoeg oefening. Kom weer vir ‘n slag uit die geboue uit en stap in die oggend met sonsopkoms.
Maak ‘n punt daarva om bewustelik attent te wees op die dinge waarvoor mens kan dankbaar wees.
Skryf ‘n joernaal met al daardie warrelwind gedagtes neer sodat die skryfproses ons innerlike gedagtes kan orden en heel.
Gee weer aandag aan jou verhoudings met mense. Kuier by ou vriende en pamperlang jou ouers en gesinsmense.
Spits jou toe om elke dag ten minste een random act of kindness te doen soos om vir die bediende voor jou in die supermarg se ry se klein pakkie pap en bene te betaal. Gee vir die karwag of petroljoggie ‘n koeldrank of betaal vir die kar agter jou by die tolhek. Dis aksies wat resoneer tot in die ewigheid.
Raak meer stil. Nie meer stiltetyd met studiegidse en werksboekies en bybelstudie gidse nie. Stil wees en soos die boedhiste net langs die rivier van die lewe sit en dophou hoe dit verbyvloei. Dit moet die bedoeling wees van ses dae se arbeid gevolg met ‘n rusdag. Ons het almal daardie tyd nodig. Dis die eenkant toe gaan wat ons die betekenis en sin van die lewe beter kan laat sien.
Kom ons probeer dit hierdie vakansie doen. Nie net vir ander nie maar vir jouself.